Binnekort op die rak: 3 vroue skryf tesame | Netwerk24
Van Marlize Hobbs, wat met haar debuutnovelle, Flarde (2005), die Eugène Maraisprys, die UJ-prys vir debuutwerke én die Jan Rabie-Rapport-prys ontvang het en deur haar mentor, wyle Jeanne Goosen, as die "beste van die jongeres" bestempel is, verskyn in Augustus die novelle Voëlvrou.
Haar uitgewer, Deborah Steinmair, sê: "Voëlvrou is aards, sensueel, inheems en verpletterend. Haar taal is uit die grond, met die ritme en idioom van hierdie vasteland. Van die temas is bloedskande, molestering, moord, bygeloof en vriendskap. Dis die stoffasie van senu-ineenstortings, pandemies en kopfokke."
Luidens 'n mediaverklaring het die kinders van Madymonyane eerste die rooi boks met die verflenterde voëlvrou gewaar, maar daar is ook 'n parallelle storielyn in die verlede oor die herkoms van die Voëlvrou soos dit met die verteller se geskiedenis vervleg is.